Predkladacia správa

	Návrh nariadenia vlády Slovenskej republiky, ktorým sa vyhlasuje  Tatranský národný park (ďalej len „nariadenie vlády“) je spracovaný ako vykonávací predpis k zákonu č. 543/2002 Z.z.  o ochrane prírody a krajiny (ďalej len „nový zákon o ochrane prírody“). 
Tatranský národný park bol zriadený zákonom SNR č.11/1949 o Tatranskom národnom parku, ktorý vymedzoval územie národného parku v rozsahu Vysokých a Belianskych Tatier a ochranné pásmo v rozsahu Západných Tatier a Podtatranskej kotliny. Nariadením vlády Slovenskej socialistickej republiky č.12/1987 Zb. o vyhlásení Západných Tatier za súčasť Tatranského národného parku sa súčasťou vlastného územia národného parku stali aj Západné Tatry. Zákon SNR č. 287/1994 Z.z. o ochrane prírody a krajiny novelizoval zákon SNR č. 11/1949 Zb. aj nariadenie vlády SSR č. 12/1987 Zb. v tom zmysle, že ponechal len ustanovenia vymedzujúce hranice Tatranského národného parku. Časť územia národného parku je teda vymedzená zákonom, časť nariadením vlády. Oba právne predpisy vymedzujúce územie národného parku zrušil nový zákon o ochrane prírody (§ 105 bod 3. a 4.), ktorý zároveň v § 104 ods. 24 zaviazal vládu  vydať do jedného roka od nadobudnutia účinnosti nového zákona o ochrane prírody nariadenie, ktorým  ustanoví vymedzenie hraníc Tatranského národného parku a jeho ochranného pásma a podrobnosti o územnej ochrane, vrátane ich územnej a časovej platnosti. Účinnosť zrušovacieho ustanovenia uvedeného v § 105 bod 3. a 4. je však v zmysle § 106 nového zákona o ochrane prírody stanovená na deň nadobudnutia účinnosti predkladaného nariadenia vlády. 
Od roku 1987, kedy sa posledný krát menili hranice Tatranského národného parku sa do značnej miery  zmenili pomery v priestorovej štruktúre krajiny (výstavba diaľnice, rozvoj aktivít cestovného ruchu, urbanizácia územia, ...). Z uvedeného dôvodu predkladané nariadenie vlády obsahuje zníženie aj doplnenie výmery existujúceho ochranného pásma a v malom rozsahu aj  úpravu hraníc vlastného územia národného parku. Navrhovaná výmera vlastného územia národného parku je 73 800 ha t.j. o 311 ha menej ako doteraz. Tvoria ho prevažne lesné porasty a trvalé trávne porasty. Navrhovaná výmera ochranného pásma je 30 703 ha t.j. o 5 871 ha menej ako doteraz. Ochranné pásmo, ktoré plní funkciu tlmenia vplyvu urbanizovaných oblastí na najcennejšie časti územia tvorí prevažne poľnohospodárska pôda (orná pôda a trvalé trávne porasty)  a  lesné pozemky. 
Spresnením – aktualizáciou hraníc sa vytvoria podmienky  pre ucelenú a účinnejšiu ochranu hodnôt tohto cenného  územia, ako aj pre jeho trvalo udržateľné využívanie a ďalší diferencovaný manažment. Vzhľadom k tomu, že cieľom návrhu je aktualizácia hraníc už vyhláseného chráneného územia, vyvolané finančné nároky sa vzťahujú len na preznačenie nových hraníc a spracovanie a vydanie máp s novým stavom vymedzeného územia. Zmena hraníc národného parku a jeho ochranného pásma nemá priamy dopad na zmenu hospodárenia na LPF ani na PPF. 
	Predkladané nariadenie vlády bude mať finančný dopad, ktorý je špecifikovaný v dôvodovej správe. Ekonomický, environmentálny vplyv, ani vplyv na zamestnanosť navrhované nariadenie vlády mať nebude.
	Návrh nariadenia vlády bol predmetom medzirezortného pripomienkového konania. 
Návrh predkladaného nariadenia  nebol prerokovaný v Rade hospodárskej a sociálnej dohody Slovenskej republiky, nakoľko nebol zaradený do Plánu práce na II. polrokrok 2002.
	Dňa  21. januára 2003  navrhované nariadenie vlády prerokovala a schválila  Legislatívna rada vlády Slovenskej republiky. Všetky pripomienky uplatnené na tomto rokovaní boli do návrhu zapracované.	
Na rokovanie vlády Slovenskej republiky sa návrh nariadenia predkladá bez rozporov.

Vyhlásenie o bezrozpornosti

Návrh nariadenia vlády Slovenskej republiky, ktorým sa vyhlasuje Tatranský národný park sa na rokovanie  vlády Slovenskej republiky predkladá bez rozporov.